চেয়ারম্যান পদে জামায়াত নেতার মনোনযন প্রত্যাহার, দুই ভাইস চেয়ারম্যান পদে প্রতিদ্বন্দ্বি প্রার্থী নেই
চাঁদপুরের মতলব উত্তর ও মতলব দক্ষিণ উপজেলা পরিষদ নির্বাচন আগামী ৮ মে অনুষ্ঠিত হবে। আহ সোমবার (২২ এপ্রিল) ছিল মনোনয়নপত্র প্রত্যাহারের শেষ দিন। এই দিন এই দুই উপজেলায় ৫ জন প্রার্থী তাদের মনোনয়নপত্র প্রত্যাহার করেন। ফলে তিনটি পদে নির্বাচনে প্রতিদ্বন্দ্বিত করবেন ১২ প্রার্থী।
মতলব দক্ষিণে উপজেলা জামায়াত নেতা চেয়ারম্যান পদ থেকে প্রার্থীতা প্রত্যাহার করে নিয়েছেন  এবং পুরুষ ও মহিলা ভাইস চেয়ারম্যান পদে দুই প্রার্থীর কোন প্রতিদ্বন্দ্বি প্রার্থী নেই।

সোমবার (২২ এপ্রিল) বিকেলে এসব তথ্য নিশ্চিত করেন চাঁদপুর জেলা নির্বাচন কর্মকর্তা ও রিটার্নিং অফিসার মোহাম্মদ তোফায়েল হোসেন।

নির্বাচন অফিসের দেয়া তথ্যে জানানো হয়, মতলব দক্ষিণ উপজেলায় ৪ জন চেয়ারম্যান পদে মনোনয়ন  বৈধ হলেও উপজেলা জামায়াতের আমির আবদুর রশিদ পাটওয়ারী তার প্রার্থীতা প্রত্যাহার করেছেন। ফলে এই উপজেলায় চেয়ারম্যান পদে প্রার্থী রয়েছেন-উপজেলা আওয়ামী লীগের সাধারণ সম্পাদক ও বর্তমান চেয়ারম্যান বিএইচএম কবির আহমেদ, সাবেক চেয়ারম্যান অধ্যাপক সিরাজুল মোস্তফা তালুকদার ও খাদেরগাঁও ইউনিয়ন আওয়ামী লীগ সভাপতি সৈয়দ মনজুর হোসেন রিপন।

একই উপজেলার ভাইস চেয়ারম্যান পদে মো. শাহ আলম খান ও মো. আসলাম মিয়াজী মনোনয়ন প্রত্যাহার করায় কোন প্রতিদ্বন্দ্বি নেই ভাই চেয়ারম্যান প্রার্থী মো. শওকত আলী বাদলের। মহিলা ভাইস চেয়ারম্যান প্রার্থী ফাতেমা আক্তার প্রত্যাহার করায় প্রতিদ্বন্দ্বি হিসেবে আছেন নাজমা আক্তার আসমা ও সাহিনুর বেগম।

মতলব উত্তর উপজেলায় চেয়ারম্যান পদে ৩জন মনোনয়নপত্র দাখিল করেন। কোন প্রার্থী প্রত্যাহার না করায় প্রতিদ্বন্দ্বিতা করবেন বর্তমান চেয়ারম্যান ও উপজেলা আওয়ামী লীগের সাধারণ সম্পাদক এম এ কুদ্দুস, উপজেলা আওয়ামী লীগের অর্থ বিষয়ক সম্পাদক মোহাম্মদ মানিক ও জহিরাবাদ ইউনিয়ন আওয়ামী লীগ সভাপতি মুক্তার হোসেন।

এছাড়ও মতলব উত্তর উপজেলায় ভাইস চেয়ারম্যান পদে মনোনয়নপত্র জমা দিয়েছেন ৩জন। প্রত্যাহার করেছেন সামিয়া আহমদ মৃধ। এই পদে প্রতিদ্বন্দ্বিতা করবেন রিয়াজুল হাসান ও মোহাম্মদ আসাদুজ্জামান।

মহিলা ভাইস চেয়ারম্যান পদে মনোনয়নপত্র দাখিল করেন লাভলী চৌধুরী। তার কোন প্রতিদ্বন্দ্বি প্রার্থী রইল না। লাভলী চৌধুরী হলেন চাঁদপুর-২ আসনের সাংসদ ও আওয়ামী লীগ প্রেসিডিয়াম সদস্য মোফাজ্জল হোসেন চৌধুরী মায়ার ভাতিজার স্ত্রী।



চাঁদপুরে মতলব উত্তর ও দক্ষিণ  উপজেলা নির্বাচন